b'\n_START_ARTICLE_\nInterdisciplinarnost\n_START_PARAGRAPH_\nInterdisciplinarnost je tip akademskega sodelovanja, pri katerem specialisti iz razli\xc4\x8dnih akademskih disciplin delajo k skupnim ciljem._NEWLINE_Interdisciplinarni programi se navadno razvijejo iz prepri\xc4\x8danja, da obi\xc4\x8dajne discipline same po sebi niso zmo\xc5\xbene re\xc5\xa1evati dolo\xc4\x8denih bistvenih problemov. Na primer, dru\xc5\xbeboslovne vede, kot sta antropologija in sociologija, se niso osredoto\xc4\x8dile na sociolo\xc5\xa1ko analizo tehnologije skozi ve\xc4\x8dji del dvajsetega stoletja. Posledica tega je bila, da so se mnogi znanstveniki, ki se ukvarjajo s tehnologijo, pridru\xc5\xbeili izobra\xc5\xbeevalnim programom, katere sicer obiskujejo znanstveniki z drugih podro\xc4\x8dij (med drugim o antropologiji, zgodovini, filozofiji in sociologiji)._NEWLINE_Ob\xc4\x8dasno se ti interdisciplinarni programi razvijejo tudi iz novih dognanj, kot na primer nanotehnologija, na kateri je delo nemogo\xc4\x8de brez zdru\xc5\xbeevanja spoznanj iz ve\xc4\x8d razli\xc4\x8dnih disciplin. Kvantno procesiranje denimo zdru\xc5\xbeuje elemente kvantne fizike in ra\xc4\x8dunalni\xc5\xa1tva, bioinformatika povezuje molekularno biologijo z ra\xc4\x8dunalni\xc5\xa1tvom, biotehnologija pa biologijo s tehnologijo._NEWLINE_Mnogi znanstveniki so prepri\xc4\x8dani, da se najbolj pere\xc4\x8di problemi \xc4\x8dlove\xc5\xa1tva, vklju\xc4\x8dno s pandemijo Aidsa, globalnim segrevanjem in izgubo biotske raznovrstnosti, dajo re\xc5\xa1iti s pomo\xc4\x8djo interdisciplinarnih pristopov. Po drugi strani pa je interdisciplinarnost tudi u\xc4\x8dinkovita re\xc5\xa1itev za probleme, ki se pojavijo pri vse ve\xc4\x8dji specializiranosti znotraj znanstvenih disciplin._NEWLINE_Interdisciplinarna skupina je skupina ljudi, ki so usposobljeni na razli\xc4\x8dnih podro\xc4\x8djih in delujejo v okviru istega projekta. Tak\xc5\xa1ne skupine so obi\xc4\x8dajne v obse\xc5\xbenih okoljih, kot je varovanje zdravja.\n_START_SECTION_\nTipi interdisciplinarnosti\n_START_PARAGRAPH_\nObstaja ve\xc4\x8d tipov raziskav, ki bi jih lahko opisali kot \xc2\xbbinterdisciplinarne\xc2\xab. _NEWLINE_Pri \xc2\xbbve\xc4\x8ddisciplinskosti\xc2\xab\xc2\xa0ve\xc4\x8d znanstvenikov iz razli\xc4\x8dnih podro\xc4\x8dij dela na skupnem problemu, ampak ne da bi pri tem spremenili svoj obi\xc4\x8dajni pristop ali razvili skupno okrilje za razli\xc4\x8dne discipline. Ta pristop je pogosto povezan s potrebo po hitrem re\xc5\xa1evanju izbranega problema, ne pa z bolj poglobljenim raziskovanjem novih mo\xc5\xbenosti in pogledov, ki se pojavijo pri interdisciplinarnosti._NEWLINE_Manj priznana kategorija je \xc2\xbbtransdisciplinarnost\xc2\xab, pri kateri se razvijejo koncepti, ki jih ni mogo\xc4\x8de razumeti iz okvirov katere koli posamezne discipline in potrebuje zdru\xc5\xbeevanje dognanj iz ve\xc4\x8d disciplin. Primer je raziskovalno podro\xc4\x8dje, imenovano etnografija, ki izvira iz antropologije, zdru\xc5\xbeuje pa tudi dognanja iz psihologije, filozofije, sociologije in drugih disciplin._NEWLINE_Na koncu pa je tu \xc2\xbbnedisciplinarnost\xc2\xab, ki se od diletantizma razlikuje predvsem po tem, da je zavestna in na\xc4\x8drtna, ne pa kot rezultat brezbri\xc5\xbenosti do dejstva, da naj bi neka raziskava po metodologiji in rezultatih ostala v okvirih lastne discipline. Ta pristop v\xc4\x8dasih uberejo tisti, ki \xc5\xbeelijo prodreti iz obstoje\xc4\x8dih okvirov in s tem odgovoriti na ve\xc4\x8dja vpra\xc5\xa1anja._NEWLINE_Interdisciplinarnost kot izraz se najpogosteje uporablja v izobra\xc5\xbeevalnih krogih, ko raziskovalci iz dveh ali ve\xc4\x8d disciplin zdru\xc5\xbeijo svoje pristope in jih prilagodijo tako, da so bolj primerni za re\xc5\xa1evanje izbranega problema, vklju\xc4\x8dno s primeri skupinskega dela, katerih namen je udele\xc5\xbeene nau\xc4\x8diti, kako razli\xc4\x8dne discipline razumejo razli\xc4\x8dne pojme (na primer razumevanje pojma posesti v biologiji in ekonomiji).\n_START_SECTION_\nOmejitve interdisciplinarnosti\n_START_PARAGRAPH_\nKer je ve\xc4\x8dina tistih, ki se ukvarjajo z interdisciplinarnostjo, izobra\xc5\xbeenih iz stali\xc5\xa1\xc4\x8da posameznih disciplin, se morajo nau\xc4\x8diti spo\xc5\xa1tovati razli\xc4\x8dne vidike in pristope, ki jih skupaj spravi interdisciplinarnost. Primer je interdisciplinarnost med fiziko in matematiko, kjer matematiki vidijo fizike kot nesposobne dojemanja vi\xc5\xa1jih resnic, fiziki pa matematike kot preobremenjene s popolnoma nebistvenimi podrobnostmi. Interdisciplinarni podvigi tako utegnejo spodleteti, \xc4\x8de se udele\xc5\xbeenci niso sposobni otresti teh predsodkov._NEWLINE_Iz vidika posameznih disciplin se lahko zdi interdisciplinarnost kot neprava ali ideolo\xc5\xa1ko motivirana znanost. Taka prepri\xc4\x8danja povzro\xc4\x8dajo prepreke interdisciplinarnosti in imajo za posledico pove\xc4\x8dano, a neosnovano nejevernost dognanjem interdisciplinarnih projektov. To pa pomeni, da imajo znanstveniki, ki se ukvarjajo z interdisciplinarnostjo, te\xc5\xbeave pri pridobivanju financ, potrebnih za raziskave. Po drugi strani pa je prav tako lahko problem to, da nekateri znanstveniki, ki jim sicer ni do interdisciplinarnosti, uporabijo ta pristop izklju\xc4\x8dno z namenom pridobivanja sredstev, kar me\xc4\x8de slabo lu\xc4\x8d na ostale interdisciplinarne \xc5\xa1tudije._NEWLINE_Dogaja se tudi, da interdisciplinarni projekti ne dobijo zadostne mere neodvisnosti, da bi lahko pri\xc5\xa1li do novih spoznanj. Na primer kadar se interdisciplinarnost izvaja pod okriljem in\xc5\xa1titucije, ki se sicer ukvarja z neko dolo\xc4\x8deno disciplino, lahko povzro\xc4\x8di, da se spoznanja drugih disciplin te\xc5\xbeko vklju\xc4\x8dijo ali pridobijo zadostno te\xc5\xbeo, da bi se jih prav razumelo._NEWLINE_Ker so obstoje\xc4\x8de in\xc5\xa1titucije prakti\xc4\x8dno vse strogo disciplinarne, je lahko te\xc5\xbeava tudi v tem, da ni pravega mesta, kamor bi se objavili rezultati, niti ni o\xc4\x8ditnih kanalov, po katerih naj bi interdisciplinarni raziskovalci zbirali denar._NEWLINE_Zaradi teh in drugih preprek, se interdisciplinarni podvigi raje predstavljajo kot samostojne discipline. To se je zgodilo na primer z biotehnologijo, nevrologijo, biokemijo in biomedicinskim in\xc5\xbeeniringom. Na kratko se tem disciplinam re\xc4\x8de tudi \xc2\xbbmeddiscipline\xc2\xab.\n_START_SECTION_\nSedanjost interdisciplinarnosti\n_START_PARAGRAPH_\nInterdisciplinarni projekti, ki dobijo financiranje, so navadno projekti, ki imajo dolo\xc4\x8deno stopnjo skladnosti med izbranimi disciplinami, ampak nista druga drugi popolnoma razumljivi. Sama interdisciplinarnost je lahko osrednja tema takega projekta, najbolj pogosta kritika takih projektov pa je pomanjkanje zdru\xc5\xbeevanja med izbranimi disciplinami in nerazre\xc5\xa1evanja sporov, ki obstajajo med vpletenimi disciplinami. V splo\xc5\xa1nem pa velja prepri\xc4\x8danje, da je interdisciplinarno razmi\xc5\xa1ljanje, kot sposobnost zdru\xc5\xbeevanja informacij iz ve\xc4\x8d virov pomemben del izobra\xc5\xbeevanja. _NEWLINE_Ne glede na te\xc5\xbeave, s katerimi se interdisciplinarnost soo\xc4\x8da, pa \xc5\xa1tevilne univerze po svetu redno vklju\xc4\x8dujejo interdisciplinarne vede v svoje izobra\xc5\xbeevalne programe.\n_START_SECTION_\nRazmerje med interdisciplinarnostjo in holizmom\n_START_PARAGRAPH_\nInterdisciplinarnost je zna\xc4\x8dilna lastnost holisti\xc4\x8dnih pristopov v znanosti. Vsi znanstveniki, ki pa se ukvarjajo z interdisciplinarnostjo pa se ne \xc5\xa1tejejo med holiste, ker ne podpirajo dolo\xc4\x8denih plati holizma.'